**OŠ «RETFALA»**

**Kapelska 51a**

**KRITERIJI ZA DONOŠENJE OCJENE VLADANJA**

**– izmjene i dopune postojećih Kriterija, rujan / listopad 2023.**

**U skladu s člankom 72. Stavka 1.i 5. te članka 73. stavka 1. Zakona o odgoju i obrazovanju u osnovnoj i srednjoj školi, ocjenu iz vladanja utvrđuje Razredno vijeće na prijedlog razrednika, na osnovi praćenja učenja i vrednovanja učenikovog ponašanja tijekom polugodišta i nastavne godine.**

## Aktivnosti u procesu vrednovanja ponašanja učenika provode učitelji, razrednici i stručni suradnici transparentno, javno i kontinuirano, poštujući učenikovu osobnost i dajući svakomu učeniku jednaku priliku.

## Pri ocjenjivanju vladanja učenika razrednik/razrednica dužni su voditi računa o individualnim osobinama učenika/ce, posebno o njihovim karakternim i emocionalnim osobinama, te o njihovim obiteljskim prilikama.

## Prilikom razmatranja ocjene vladanja učenika, u obzir treba uzeti aktivnosti i mjere u radu s učenicima s ciljem pozitivne promjene ponašanja učenika, odnosno spremnost i suradnja za promjenu ponašanja.

## Vrednovanje i ocjenjivanje vladanja učenika s teškoćama, koji savladavaju individualne i prilagođene programe, učitelji/stručni suradnici trebaju biti prilagođene teškoći i osobnosti učenika.

## RODITELJ

## Ima pravo znati elemente, načine i postupke vrednovanja vladanja.

## Članovi Vijeća roditelja se upoznaju sa izmjenjenim elementima vladanja, predlažu eventualne dopune, a Učiteljsko vijeće donosi konačni prijedlog važećih kriterija i elemenata. Nakon toga će obavijest o tome dobiti i roditelji svih razrednih odjela od strane razrednika i predstavnika Vijeća roditelja, na prvom roditeljskom sastanku koji se bude organizirao nakon usvojenih izmjena Kriterija za donošenje ocjene vladanja.

## RAZREDNIK

## Na početku nastavne godine (na prvom satu razrednika, tj. na prvom roditeljskom sastanku nakon izmjena) upoznati javno sve učenike i roditelje s elementima i kriterijima za donošenje ocjene vladanja učenika i eventualnim promjenama, ukoliko je to u postupku na početku godine

## Na kraju nastavne godine, na zadnjem satu razrednika, javno iznijeti i obrazložiti ocjenu vladanja svakom učeniku, te u odgovarajuću rubriku je upisati. U Dnevniku rada u sat razrednika upisati - prijedlog zaključne ocjene vladanja učenika. Konačan prijedlog ocjene iz vladanja, razrednik iznosi na sjednici Razrednog vijeća koje će razmotriti prijedlog te prema utvrđenim kriterijima donijeti konačnu ocjenu vladanja za svakog pojedinog učenika

## Redovito informirati roditelje o vladanju učenika, dogovarati i poduzimati mjere za unaprjeđivanje vladanja učenika, voditi brigu o tome da roditelj pravovremeno dobije informaciju, koju će i zbog čega ocjenu vladanja imati njegovo dijete na kraju nastavne godine

## UČENIK

## Ima pravo znati elemente ocjenjivanja, kao i načine i postupke vrjednovanja vladanja.

## Dužan se pridržavati svih pravila koja se odnose na načine i postupke vrednovanja, te na pravila ponašanja učenika u Školi.

## ukoliko se učenik ne pridržava pravila, učitelj/razrednik/stručni suradnik može predložiti određenu pedagošku mjeru razredniku, Razrednome ili Učiteljskome vijeću, koje može donijeti odluku o izricanju pedagoške mjere učeniku

## OSTALI UČITELJI I ZAPOSLENICI ŠKOLE

* **Obavijest o uočenim odstupanjima u ponašanju u odnosu na dogovorena pravila, potrebno je pisanim putem ili mailom poslati razredniku pojedinog učenika**

## Izmjene i dopune Kriterija i elementa za donošenje ocjene vladanja je Povjerenstvo predložilo, a članovi Učiteljskog vijeća usvojili na sjednici održanoj 2. listopada 2023.

**Roditelji su na sjednici Vijeća roditelja održane dana 3.listopada 2023. dobili prijedloge izmjena i dopuna postojećih Kriterija vladanja kako bi raspravili o njima i dali svoje mišljenje, a učenici su dobili na uvid na sjednici Vijeća učenika održanoj dana 4. listopada 2023.**

***PONAŠANJE UČENIKA NA NASTAVNIM I SVIM DRUGIM OBLICIMA ODGOJNO-OBRAZOVNOG RADA***

**PODRUČJA PRAĆENJA:**

1. **ODNOS PREMA RADU**
2. **ODNOS PREMA UČENICIMA**
3. **ODNOS PREMA UČITELJIMA I OSTALIM DJELATNICIMA**
4. **ODNOS PREMA ŠKOLSKOJ IMOVINI TE DRUŠTVENOM I PRIRODNOM OKRUŽJU**

**SASTAVNICE SVAKOG POJEDINOG PODRUČJA**

1. **ODNOS PREMA RADU**

|  |  |  |
| --- | --- | --- |
| **LOŠE VLADANJE**  **Učenik/učenica…** | **DOBRO VLADANJE**  **Učenik/učenica…** | **UZORNO VLADANJE**  **Učenik/učenica…** |
| * ima 6 ili više neopravdanih izostanaka * učestalo ne prati i ometa nastavu * izaziva nered, stvara buku nakon usmene opomene učitelja * učestalo ne poštuje dogovorena razredna pravila kao ni propisana pravila unutar Kućnog reda i Etičkog kodeksa * ima 2 upisa u rubrici nastavnog predmeta zbog neprimjerenog ponašanja na nastavnom satu koje učitelj upisuje nakon opetovanog upozorenja konkretnog nedozvoljenog ponašanja te se nakon toga ta bilješka upisuje u Sat razrednika * dogovorene zadatke nije izvršio više od dva puta u mjesecu * redovito ne prihvaća odgovornost za svoje postupke te ne pokazuje volju za promjenom neprihvatljivog oblika ponašanja * kasni na nastavu jednom ili više puta tjedno (dulje od 5 minuta) * Koristi se nedopuštenim izvorima u svrhu prepisivanja | * redovito pohađa nastavu i ostale aktivnosti * ima primjeran odnos prema učenju i radu (redovito izvršava obveze vezane uz pisanje domaćih zadaća i izvođenje praktičnih radova te aktivno sudjeluje u nastavi i timskom radu) * redovito poštuje dogovorena pravila * redovito izvršava dogovorene zadatke (nošenje pribora, opreme,..) * većinom prihvaća odgovornost za svoje postupke * ima maksimalno 2 neopravdana sata u tekućoj školskoj godini * ima najviše 2 upisa (cijela šk.godina) lakšeg oblika neprihvatljivog ponašanja (prema Pravilniku o kriterijima za izricanje pedagoških mjera) u rubrici Sat razrednika nakon čega je uslijedila pozitivna promjena ponašanja   **ELEMENTI ONLINE NASTAVE**   * redovito se pridržava dogovorenog načina rada od strane učitelja * redovito se prijavljuje i ne kasni na nastavne sate (do 5 min tolerancija) * redovito ostvaruje dosljednost i **kontinuitet u radu** | * je u redovnoj nastavi kao i u ostalim aktivnostima često spreman/spremna pomoći učitelju, ima razvijene socijalne i emocionalne vještine ( razumije svoje osjećaje i ima razvijenu samokontrolu emocija, u komunikaciji se izražava na primjeren način uvažavajući mišljenje drugih- čak i kad nisu u skladu s njegovim) doprinosi novim idejama, sudjeluje u njihovom kreiranju i realizaciji) * samoinicijativno potiče na rad druge učenike i pomaže u radu drugim učenicima i učenicima s teškoćama * svojim ponašanjem i odnosom prema radu redovito daje primjer ostalim učenicima * uz redovitu nastavu pohađa i ostale aktivnosti u školi u koje je uključen, redovito poštuje dogovorena pravila i izvršava svoje zadaće bez odstupanja * uvijek prihvaća odgovornost za svoje postupke * ima najviše 1 neopravdani sat (u nastavnoj godini) nakon kojeg je uslijedila pozitivna promjena ponašanja |

1. **ODNOS PREMA UČENICIMA**

|  |  |  |
| --- | --- | --- |
| **LOŠE VLADANJE**  **Učenik/učenica…** | **DOBRO VLADANJE**  **Učenik/učenica…** | **UZORNO VLADANJE**  **Učenik/učenica…** |
| * u razredu često ne prihvaća druge učenike, ističe se lošom komunikacijom i lošim odnosom s manje ili više učenika svog razrednog odjela ili unutar škole * bez obzira na poticaje i upute učitelja, stručnih suradnika, ravnatelja i ostalih zaposlenika, ne mijenja svoje ponašanje niti pokazuje volju za promjenom ponašanja, vrijeđa ili omalovažava učenike, ima agresivne oblike ponašanja * često psuje, govori ružne riječi, nekulturno se izražava, prebacuje odgovornost učinjenog na druge * učestalo ometa druge učenike u radu i nakon više upozorenja od strane učitelja, ugrožava njihovu sigurnost, često burno i neprimjereno reagira * ne poštuje prava drugih i ne prihvaća odgovornost za svoje postupke * potiče druge učenike na neprihvatljiva ponašanja * učestalo uznemirava druge učenike što izaziva nelagodu kod njih | * gotovo nikad ne ometa druge učenike u praćenju nastave * nikad ne ugrožava, ne vrijeđa, ne ismijava, ne prijeti i ne psuje * gotovo nikad ne izaziva sukobe * redovito poštuje pravila timskog rada * redovito poštuje tuđa prava * uglavnom inzistira na otkrivanju počinitelja za pojedine incidente * redovito prihvaća odgovornost za svoje postupke * redovito pomaže drugim učenicima i učenicima s teškoćama na inicijativu učitelja | * je redovito odgovoran prema svim učenicima, pomaže, poštuje i prepoznaje prava drugih i pri tome ih ne ugrožava * često pokazuje visoku razinu tolerancije prema različitostima, unaprjeđuje međuvršnjačke odnose, samoinicijativno pomaže drugima * svojim primjerom redovito doprinosi mirnom i nenasilnom rješavanju problema u razrednom odjelu * se redovito pozitivno izražava o učenicima na društvenim mrežama i u javnosti * nikad ne ometa druge učenike u radu, nikad ne ugrožava, ne vrijeđa, ne ismijava, ne prijeti, ne psuje, ne izaziva sukobe * uvijek poštuje pravila timskog rada * uvijek inzistira na otkrivanju počinitelja za pojedine incidente i uvijek prihvaća odgovornost za svoje postupke * redovito samoinicijativno pomaže drugim učenicima i učenicima s teškoćama u njihovom radu |

1. **ODNOS PREMA UČITELJIMA I OSTALIM DJELATNICIMA**

|  |  |  |
| --- | --- | --- |
| **LOŠE VLADANJE**  **Učenik/učenica…** | **DOBRO VLADANJE**  **Učenik/učenica…** | **UZORNO VLADANJE**  **Učenik/učenica…** |
| * komunicira s učiteljima i ostalim djelatnicima škole učestalo neprimjereno * često negativno reagira na zahtjeve koje postavljaju učitelji * svojim ponašanjem učestalo ugrožava svoju sigurnost, sigurnost drugih učenika, učitelja kao i ostalih djelatnika škole * se na društvenim mrežama i u javnosti neprimjereno i negativistički izražava o učenicima i djelatnicima škole više od dva puta * često vrijeđa učitelje i druge potiče na isto * povremeno uznemirava radnike škole što kod njih izaziva nelagodu te mu se zbog toga izriče pedagoška mjera * često psuje i omalovažava druge, iznosi neumjesne komentare, laže, viče, svađa se i prigovara * gotovo nikad ne preuzima odgovornost za svoje postupke niti pokazuje volju za promjenom neprihvatljivog oblika ponašanja | * uglavnom pozitivno reagira na potrebe i zahtjeve koje učitelji postavljaju pred njih * uglavnom uvažava sve učitelje i primjereno komunicira s njima * uglavnom uvažava sve ostale zaposlenike Škole te primjeren način komunicira s njima * nikad ne ugrožava sigurnosti učitelja i ostalih zaposlenika Škole * redovito prihvaća odgovornost za svoje postupke i pokazuje volju za promjenom neprihvatljivog oblika ponašanja | * uvijek pozitivno reagira na potrebe i zahtjeve koji se postavljaju pred njega te sam pokazuje inicijativu za rad * uvijek uvažava sve učitelje i zaposlenike škole te s njima ostvaruje primjerenu komunikaciju * nikad ne ugrožava sigurnost učitelja i zaposlenika škole * na društvenim mrežama i u javnosti se pozitivno izražava o djelatnicima škole * svojim odnosom i ponašanjem prema učiteljima i ostalim djelatnicima škole daje primjer ostalim učenicima i nastoji poticati i ostale učenike na pozitivno djelovanje * uvijek prihvaća odgovornost za svoje postupke |

1. **ODNOS PREMA ŠKOLSKOJ IMOVINI TE DRUŠTVENOM I PRIRODNOM OKRUŽJU**

|  |  |  |
| --- | --- | --- |
| **LOŠE VLADANJE**  **Učenik/učenica…** | **DOBRO VLADANJE**  **Učenik/učenica…** | **UZORNO VLADANJE**  **Učenik/učenica…** |
| * se prema imovini škole često ne odnosi pozitivno, uništava inventar, šara klupe, stolice, zidove i ostale dijelove Škole * često neodgovorno koristi struju, vodu, sanitetski materijal te i ostale potiče na to * često ne sudjeluje u ekološkim aktivnostima * namjerno uništava imovinu škole, drugih učenika, osobnu i društvenu imovinu, onečišćuje školski prostor i okoliš * svojim ponašanjem učenik često negativno utječe na ugled škole * često ne prihvaća odgovornost za svoje negativno djelovanje u društvenom i prirodnom okružju * pomaže ili potiče druge u nastojanju ulaska neovlaštenih osoba u školski prostor * ima neprimjerena postupanja s hranom ( razbacivanje, uništavanje) | * redovito svoje radno mjesto nakon nastavnog sata ostavlja čisto i uredno * redovito čuva imovinu i inventar škole (osobne stvari, drugih učenika, škole) * redovito pazi na inventar školske knjižnice i ponaša se u skladu s pravilima koji vrijede za korisnike * uvijek poštuje zabranu unošenja zabranjenih sredstava u unutrašnji ili vanjski prostor Škole * redovito dolazi čist, uredan i primjereno odjeven kako je propisano Kućnim redom škole i Etičkim kodeksom * redovito poštuje različitosti, ima visoku toleranciju te uvažava pripadnike manjina * redovito prihvaća odgovornost za svoje postupke te pokazuje volju za promjenom neprihvatljivog oblika ponašanja | * se uvijek prema imovini škole odnosi pozitivno te potiče druge na isto * gotovo uvijek odgovorno koristi struju, vodu, sanitetski materijal i druge potiče na takav odnos * redovito potiče ostale da čuvaju svoj okoliš, ne uništavaju drveće, klupe, igralište i ostali prostor u školi i izvan škole * često druge potiče na sve ekološke aktivnosti koje se provode * ima razvijenu ekološku svijest, često je aktivan u očuvanju okoliša i ponaša se u skladu s tim * iskazuje želju i interes za obavljanje društveno korisnog rada * svojim primjerom prema školskoj imovini i prirodnom okružju pozitivno djeluje na druge učenike. * doprinosi ugledu škole u svim prigodama (susreti, ekskurzije, izleti, projekti...) |

**ZAVRŠNE ODREDBE: ZAKLJUČNA OCJENA VLADANJA**

**Razrednici predlažu ocjenu vladanja za svaki mjesec - javno na zadnjem Satu razrednika i upisuju ocjenu u Sat razrednika**

**(npr.ocjena vladanja listopad)**

1. **Početna ocjena vladanja učenika je „DOBRO VLADANJE“ koje se u skladu s navedenim kriterijima povećava ili snižava.**
   1. **UZORNO VLADANJE** ima učenik koji uz navedene kriterije **nema** izrečenu pedagošku mjeru.
   2. **DOBRO VLADANJE** može imati učenik koji uz navedene kriterije ima izrečenu pedagošku mjeru **OPOMENE** razrednika, ali uz uvjet da je preuzeo odgovornost i promijenio neprihvatljivo ponašanje zbog kojeg mu je izrečena mjera. Za to je potrebna suglasnost cijelog RV-a i odnosi se na konačnu ocjenu vladanja.
   3. Učenik koji u rubrici Sat razrednika u e-dnevniku ima najviše dva upisa nakon kojih je uslijedila pozitivna promjena ponašanja, može imati **DOBRO** vladanje.
   4. Učeniku kojemu je izrečena pedagoška mjera, a nakon koje **nije** uslijedila promjena ponašanja, izriče se **LOŠE** vladanje.
   5. Učenik koji u istom mjesecu ima upis za uzorno vladanje i za loše vladanje, ovisno o težini neprihvatljivog ponašanja može imati na kraju mjeseca DOBRO ili LOŠE vladanje.
2. Za ukupnu ocjenu vladanja učenika u obzir se uzimaju samo upisi evidentirani u rubrici SAT RAZREDNIKA u e-dnevniku.
3. Učitelji će najprije upozoriti učenika za blaža ometajuća neprihvatljiva ponašanja i to evidentirati u svoj predmet u e-dnevniku. Ukoliko učenik ne promijeni svoje ometajuće ponašanje i nakon 2 upisa u predmetnom satu u jednom mjesecu, učitelj tada takvo ponašanje upisuje u rubriku Sat razrednika. Obaveza učitelja pri tome je da učenika obavijesti o sadržaju upisa pred svim učenicima razrednog odjela i u što kraćem vremenskom periodu (za vrijeme ili odmah nakon nastavnog sata) upiše bilješku u sat razrednika.
4. Učitelji koji nisu članovi RV-a trebaju pisanim putem obavijestiti razrednike o tome što je potrebno unijeti kao bilješku u sat razrednika.
5. Natjecanja učenika čine samo jedan od elemenata za uzorno vladanje, ali ne jedini!
6. Ukupna ocjena vladanja na kraju školske godine bit će prevladavajuća ocjena tijekom godine.

Konačnu ocjenu vladanja donosi Razredno vijeće na prijedlog razrednika.